MOZZJONI GĦAL RIŻOLUZZJONI imressqa b'talba biex tkun inkluża fl-aġenda ta' dibattitu dwar każi ta' ksur tad-drittijiet tal-bniedem u tal-prinċipji tad-demokrazija u ta' l-istat tad-dritt skond l-Artikolu 103(2) tar-Regoli ta' Proċedura f'isem il-Grupp ALDE dwar il-Pakistan Riżoluzzjoni tal-Parlament Ewropew dwar il-Pakistan Il-Parlament Ewropew , - wara li kkunsidra l-Ftehima ta' Koperazzjoni bejn il-Komunità Ewropea u r-Repubblika Iżlamika tal-Pakistan dwar Sħubija u Żvilupp, li l-konklużjoni tagħha kienet approvata mill-Parlament fit-22 ta' April 2004, - wara li kkunsidra d-Dikjarazzjoni Konġunta ta' bejn l-UE u l-Pakistan iffirmata f'Berlin fit-8 ta' Frar 2007, - wara li kkunsidra r-rapport tiegħu dwar il-Jammu u l-Kashmir (ir-rapport ta' Nicholson ta' Winterbourne) adottat fl-24 ta' Mejju 2007, - wara li kkunsidra l-ewwel sessjoni tal-Kummissjoni Pak-KE, li saret fl-24 ta' Mejju 2007 f'Islamabad, billi mill-inqas 16-il persuna mietu u għexieren sfaw midruba wara l-ġlieda bejn studenti u l-forzi tas-sigurtà madwar il-Lal Masjid (il-Moskea l-Ħamra) f'Islamabad; billi l-Moskea l-Ħamra kienet minn ta' quddiem f'kampanja viġilanti biex tiġi infurzata forma ta' liġi Sharia Iżlamika fil-Pakistan, billi aktar minn ħames snin wara li l-President Musharraf iddikjara l-ħsieb tiegħu li jirregola n-nisġa ta' madrasas (skejjel reliġjużi), teżisti ħafna evidenza li dawn ma kinux effettivi daqs kemm hemm bżonn, billi vjolenza relatata mar-ribelljoni kompliet għaddejja madwar il-pajjiż, u kkawżat ħafna vittmi, billi t-tħassib dwar is-sigurtà interna żdied wara l-attentat suwiċida tat-28 ta' April, li qatel 30 u darab lill-Ministru ta' l-Intern, Aftab Ali Sherpao waqt laqgħa politika f'Peshawar; f'dik l-okkażjoni Islamabad għall-ewwel darba aċċettat involviment militari, billi l-indipendenza tal-ġudikatura ġiet mgħedda bis-sospensjoni tal-Prim Imħallef Iftikhar Chaudhary mill-President Musharraf fit-12 ta' Marzu, li kkawżat mewġa ta' riżenji ġudizzjarji u protesti dwar l-indipendenza tal-ġudikatura, billi għad hemm gvern immexxi mill-militar, minkejja wegħdiet li s-sitwazzjoni se tintemm, u l-President Musharraf eskluda r-ritorn ta' l-eks Prim Ministri Benazir Bhutto u Nawaz Sharif qabel l-elezzjonijiet ta' tmiem is-sena li għandhom iseħħu qabel l-aħħar ta' l-2007, billi l-Istati Uniti żiedet il-pressjoni fuq il-Pakistan dwar il-falliment tiegħu li jrażżan it-terroriżmu, billi l-Unjoni Ewropea s'issa infurzat il-klawsoli dwar id-drittijiet tal-bniedem fi ftehimiet tal-kummerċ u l-koperazzjoni fejn kien jaqbel ekonomikament u politikament, billi l-Unjoni Ewropea tipprovdi ffinanzjar sostanzjali lill-Pakistan biex jitnaqqas il-faqar u għall-iżvilupp tas-settur soċjali, Iħeġġeġ lill-UE biex tieħu pożizzjoni soda fit-tħaris tal-klawsola dwar id-demokrazija u d-dritiijiet tal-bniedem fil-Ftehimiet tal-Koperazzjoni tat-tielet ġenerazzjoni, filwaqt li tfittex djalogu politiku intensiv dwar id-drittijiet tal-bniedem; Jappoġġa t-twaqqif ta' laqgħat fuq livell ta' esperti f'oqsma ta' politika differenti, inklużi: id-djalogu bejn ir-reliġjonijiet, il-miżuri ta' kontra t-terroriżmu u kontra n-narkotiċi, in-non-proliferazzjoni u d-drittijiet tal-bniedem u t-tmexxija tajba, kif stabbilit fid-Dikjarazzjoni Konġunta ta' bejn l-UE u l-Pakistan, iffirmata f'Berlin fit-8 ta' Frar 2007; jitlob, b'mod partikolari, li tiġi kkunsidrata l-possibilità li jitwaqqaf djalogu speċifiku dwar id-drittijiet tal-bniedem mal-Pakistan u t-twaqqif ta' sottokumitat speċifiku għad-drittijiet tal-bniedem; Jenfasizza li kwalunkwe pass biex jitfixkel il-proċess politiku jkun inaċċettabbli u li għandu jinstab mod kostituzzjonali biex tintemm il-kriżi; jistieden lill-Kummissjoni Ewropea biex tibgħat missjoni elettorali ta' l-UE biex tissorvelja l-elezzjonijiet li ġejjin, li għandhom iseħħu qabel l-aħħar ta' l-2007; Jistieden il-komunità internazzjonali biex tħeġġeġ lill-President Musharraf biex jonora l-impenji tiegħu, l-aktar il-wegħda tiegħu ta' l-1999 li 'l-forzi armati m'għandhom l-ebda intenzjoni li jibqgħu fil-kontroll għal aktar minn dak li hu assolutament neċessarju biex titħejja t-triq sabiex il-vera demokrazija tkun tista' titkattar fil-Pakistan' u, b'mod partikolari, biex jinforza kontrolli ġenwini fuq il-madrasas li huma taħt il-kontroll ta' gruppi settorjali vjolenti u biex jippermetti elezzjonijiet nazzjonali sħaħ u ġusti fl-2007, u biex jistabbilixxi mill-ġdid gvern ċivili bħala kwistjoni ta' urġenza; Jilqa' l-consensus Ewropew dwar l-iżvilupp u l-impenn ċar ta' l-UE li tindirizza pajjiżi affettwati mill-konflitt jew mill-fraġilità ta' l-istat u l-impenn daqstant ċar tagħha li tingħata għajnuna biex jintlaħqu l-Għanijiet tal-Millenju għall-Iżvilupp (MDGs), inkluża l-politika għal edukazzjoni universali; jilqa' l-fatt li fil-Pakistan, l-edukazzjoni kienet prijorità miftiehma b'mod konġunt bejn il-Kummissjoni u l-awtoritajiet Pakistani u li xi proġetti ġodda edukattivi diġà qed ikunu mħejjija fis-Sindh u fil-provinċji mal-fruntiera tal-Majjistral; jistieden lill-UE tkompli l-appoġġ finanzjarju u tekniku tagħha għall-gvern tal-Pakistan f'dan ir-rigward; jistieden lill-gvern tal-Pakistan biex iżid sinifikatament l-appoġġ finanzjarju għas-sistema ta' l-iskejjel pubbliċi, u li jaħdem biex jirriforma s-sistema, l-aktar billi jneħħi elementi settorjali u li jiffavorixxu l-jihad; u li jieħu passi immedjati biex jistabbilixxi mill-ġdid l-indipendenza tal-ġudikatura; Jiġbed l-attenzjoni għall-proċess ta' l-elezzjoni ġenerali ta' l-2002, li kien iġġudikat b'mod wiesa' bħala difettuż; Jiddispjaċih li l-militar għadu jiddomina l-politika u l-gvern fil-Pakistan, b'appoġġ impliċitu mill-Istati Uniti u mill-Unjoni Ewropea mill-2001; għadu iddisturbat ħafna, fil-preżent, mill-abbużi serji u rikorrenti tad-drittijet tal-bniedem fil-Pakistan; Jiġbed l-attenzjoni għat-tħassib serju tal-komunità internazzjonali dwar l-irwol tal-Pakistan fil-proliferazzjoni ta' l-armi nukleari; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet ta' l-Istati Membri u lill-gvern tal-Pakistan.
Extracted from 14784126__MOTION__B6-2007-0279__MT.txt